寄南仲
作者：仇遠
朝代：宋

paragraphs: 坡翁昔年五十二，翰林侍讀爲學士。
溪翁年德與坡同，官職胡爲未相似。
我道閒人勝貴人，儻來軒冕溪雲比。
翁今田園瀨水上，頗勝求田陽羨里。
翁今有弟夜雨對床樂，頗勝卯君懷遠驛中有感秋風起。
有時筆床茶竈泛洮湖，柳外梅邊從徙倚。
詩筒經卷靜工夫，光景流連一彈指。
不論衆醉與獨醒，不問此非并彼是。
客來不必及時事，有酒且斟無即止。
從今笑傲五百年，銅狄銅駞皆敝屣。
小山老桂敷秋香，下弦月照西風凉。
今夕如此好風月，胡不招邀坡翁霞佩同頡頏。
翁今放舟何所適，新詩漫表長相憶。
舟中不可久留兮，盍早歸來共賦碧雲餐白石。